
[bookmark: TextBodyBegin]Euroopan parlamentti, joka
–	ottaa huomioon aiemmat päätöslauselmansa Georgiasta,
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
[bookmark: _Hlk219406317]A.	ottaa huomioon, että Georgian valtaapitävät ovat lisänneet poliittiseen oppositioon ja kansalaisyhteiskuntaan kohdistamaansa painostusta etenkin lokakuun 2024 parlamenttivaalien jälkeen;
B.	ottaa huomioon, että äärimmäisen ankara lainsäädäntö, kuten laki ulkomaisten agenttien rekisteröinnistä, laki ulkomaisen vaikuttamisen avoimuudesta sekä avustuksia koskevaan lakiin, lakiin poliittisista yhdistyksistä ja rikoslakiin tehdyt muutokset, on osoitus tarkoituksellisesta autoritaarisesta strategiasta, jolla pyritään vaientamaan toisinajattelijat ja joka on toisinto Venäjän harjoittamasta sorrosta;
C.	ottaa huomioon, että mielenosoitusten alkamisen jälkeen on pidätetty, tuomittu sakkoihin tai asetettu syytteeseen satoja henkilöitä, muun muassa poliitikkoja, toimittajia ja aktivisteja, ja että monet heistä ovat tutkintavankeudessa; ottaa huomioon, että kymmeniä henkilöitä on vangittu mielenosoituksiin osallistumisen vuoksi;
[bookmark: _Hlk224123252]D.	ottaa huomioon, että useita oppositiojohtajia on pidätetty ja yksi heistä on Muutoksen koalition johtohahmoihin kuuluva Elene Khoshtaria, joka pidätettiin syyskuussa 2025 sen jälkeen kun hän oli kirjoittanut valtaapitävän puolueen vaalimainokseen ”Venäläinen unelma”; toteaa, että Khoshtariaa odottaa tekaistujen syytteiden nojalla ja ilman uskottavia todisteita rikosoikeudenkäynti, jossa tuomio voi olla jopa 15 vuoden vankeusrangaistus; ottaa huomioon, että saatujen tietojen mukaan Khoshtariaa on kohdeltu halventavasti vankeuden aikana ja hänen terveydentilansa edellyttää erikoissairaanhoitoa;
E.	ottaa huomioon, että Saharovin palkinto myönnettiin vuonna 2025 Mzia Amaglobelille, joka on myös mielipidevanki;
1.	tuomitsee jyrkästi Khoshtarian ja kaikkien muiden sanan- ja kokoontumisvapauttaan tai oikeuttaan rauhanomaiseen mielenilmaisuun käyttäneiden henkilöiden vangitsemisen poliittisen perustein ja Georgialainen unelma -puolueen johtaman hallinnon harjoittaman poliittisten vastustajien, toimittajien ja aktivistien järjestelmällisen vainon;
2.	tuomitsee halventavan ja epäinhimillisen kohtelun, jota Elene Khoshtariaan kerrotaan kohdistetun vankeuden aikana; vaatii vapauttamaan välittömästi ja ehdoitta Elene Khoshtarian ja muut henkilöt, jotka on pidätetty poliittisin perustein tai siksi, että he käyttivät rauhanomaisesti perusoikeuksiaan; kehottaa peruuttamaan välittömästi heitä vastaan poliittisin perustein nostetut syytteet;
3.	ilmaisee syvän huolensa entisen presidentin Mikheil Saakašvilin vankeuden jatkumisesta ja heikkenevästä terveydentilasta, ja toteaa, että häntä on yli neljän vuoden ajan pidetty käytännössä oligarkki Bidzina Ivanišvilin poliittisena panttivankina;
4.	vaatii riippumatonta ja avointa tutkintaa väitteistä, jotka koskevat kaltoinkohtelua vankeudessa ja kansallisen turvallisuuslainsäädännön väärinkäyttöä, sekä uskottavia raportteja kemiallisten aseiden käytöstä mielenosoittajia vastaan;
5.	ilmaisee vakavan huolensa Venäjän, Kiinan ja Iranin kasvavasta poliittisesta, taloudellisesta ja turvallisuusjalanjäljestä Georgiassa, ja toteaa, että siitä on raportoitu runsaasti ja se näkyy myös maan pahenevassa lähestymistavassa ihmisoikeuksiin; on tyrmistynyt siitä, että asiasta raportoineita, etenkin Hudson Instituten tutkimuksen laatijaa Giorgi Kandelakia ja Tinatin Khidashelia, vastaan on käynnistetty tutkintoja sen sijaan, että käsiteltäisiin heidän hälyttäviä havaintojaan autoritaaristen voimien vaikutusvallan selvästä ja järjestelmällisestä kasvusta maassa; kehottaa Georgian valtaapitäviä palauttamaan sananvapauden, akateemisen vapauden ja tutkimustyön riippumattomuuden;
6.	tuomitsee jyrkästi sen, että jatkuvasti hyväksytään perusvapauksia rajoittavaa ja poliittista toimintaa, kansalaisten mielenilmauksia ja toisinajattelua tukahduttavaa lainsäädäntöä; vaatii Georgian valtaapitäviä kumoamaan nämä rajoittavat lait, lopettamaan tutkintavankeuden käytön poliittiseen painostukseen ja varmistamaan oikeuslaitoksen riippumattomuuden ja oikeudenmukaiset menettelyt;
7.	korostaa, että poliittisten vankien olemassaolo on ristiriidassa EU:n ja Georgian assosiaatiosopimukseen perustuvien Georgian velvoitteiden kanssa;
8.	tuo jälleen julki horjumattoman tukensa georgialaisille ja näiden sitoutumiselle demokraattiseen eurooppalaiseen tulevaisuuteen; kannustaa komissiota ja jäsenvaltioita tukemaan ja suojelemaan vaarassa olevia georgialaisia aktivisteja, toimittajia ja opposition edustajia;
9.	kehottaa EU:ta ja jäsenvaltioita asettamaan kohdennettuja pakotteita ja EU:n laajuisen viisumikiellon hallinnon edustajille ja sen mahdollistajille, jotka ovat vastuussa poliittisin perustein tehdyistä pidätyksistä ja syytteiden nostamisesta sekä demokraattiseen oppositioon, toisinajattelijoihin, mielenosoittajiin ja toimittajiin kohdistetusta väkivallasta;
10.	kehottaa puhemiestä välittämään tämän päätöslauselman komission varapuheenjohtajalle / unionin ulkoasioiden ja turvallisuuspolitiikan korkealle edustajalle, neuvostolle, komissiolle, jäsenvaltioille, Euroopan neuvostolle, Etyjille ja Georgian valtionjohdolle.

